b"\n_START_ARTICLE_\nPrie\xc5\xa1o oro gynybos slopinimas\n_START_PARAGRAPH_\nPrie\xc5\xa1o oro gynybos slopinimas, POGS (angl. Suppression of Enemy Air Defenses, SEAD; rus. \xd0\xbf\xd0\xbe\xd0\xb4\xd0\xb0\xd0\xb2\xd0\xbb\xd0\xb5\xd0\xbd\xd0\xb8\xd0\xb5 \xd0\x9f\xd0\x92\xd0\x9e \xd0\xbf\xd1\x80\xd0\xbe\xd1\x82\xd0\xb8\xd0\xb2\xd0\xbd\xd0\xb8\xd0\xba\xd0\xb0) \xe2\x80\x93 veiksmai, kuriais neutralizuojama, laikinai silpninama ar sunaikinama ant\xc5\xbeemin\xc4\x97 prie\xc5\xa1o oro erdv\xc4\x97s gynyba (zenitiniai raket\xc5\xb3 kompleksai ir prie\xc5\xa1l\xc4\x97ktuvin\xc4\x97 artilerija)._NEWLINE_Paskutiniuose JAV konfliktuose ketvirtadalis amerikie\xc4\x8di\xc5\xb3 kovini\xc5\xb3 skryd\xc5\xbei\xc5\xb3 buvo POGS misijos.\n_START_SECTION_\nGinklai\n_START_PARAGRAPH_\nSu POGS misijomis labiausiai asocijuojasi prie\xc5\xa1radarin\xc4\x97s raketos (PRR), pvz., amerikie\xc4\x8di\xc5\xb3 AGM-88 HARM ir brit\xc5\xb3 ALARM. POGS misijose gali b\xc5\xabti naudojami bet kokie ginklai, kurie pa\xc5\xbeeid\xc5\xbeia ar naikina oro gynybos ginklus ir \xc4\xafrenginius. Pvz., lazeriu valdomos bombos n\xc4\x97ra specializuotas POGS ginklas, ta\xc4\x8diau visi\xc5\xa1kai tinka POGS, pvz., naikinti radar\xc5\xb3 antenas._NEWLINE_Galb\xc5\xabt efektyviausi nevaldomi POGS misijose naudojami ginklai yra kasetin\xc4\x97s bombos, kadangi da\xc5\xbenai zenitini\xc5\xb3 raket\xc5\xb3 kompleksai (ZRK) b\xc5\xabna i\xc5\xa1sid\xc4\x97st\xc4\x99 dideliame plote (taip sunkiau sunaikinti vienu pataikymu), be to, da\xc5\xbenai ZRK yra ne\xc5\xa1arvuoti ar ma\xc5\xbeai \xc5\xa1arvuoti (raket\xc5\xb3 leistuvai, radarai). Kasetin\xc4\x97 bombos Mk-20 Rockeye II (prie\xc5\xa1tankin\xc4\x97) ir CBU-87 da\xc5\xbenai naudojamos prie\xc5\xa1 stacionarines oro gynybos baterijas, paprastai baigti jas naikinti po to, kai baterijos radarai ar ry\xc5\xa1i\xc5\xb3 \xc4\xafranga jau sunaikinti didelio nuotolio prie\xc5\xa1radarin\xc4\x97mis ar kitokiomis raketomis. Amerikie\xc4\x8di\xc5\xb3 sklandan\xc4\x8diosios bombos AGM-154 Joint Standoff Weapon yra efektyvus POGS ginklas, nes d\xc4\x97l didelio sklendimo nuotolio l\xc4\x97ktuvai jas gali panaudoti i\xc5\xa1 taip toli, kad j\xc5\xb3 negali ap\xc5\xa1audyti dauguma zenitini\xc5\xb3 raket\xc5\xb3. Be to, j\xc5\xb3 menkai \xc5\xa1arvuot\xc5\xb3 taikini\xc5\xb3 naikinimo zona palyginti didel\xc4\x97.\n_START_SECTION_\nJAV\n_START_PARAGRAPH_\nVietnamo kare amerikie\xc4\x8diai POGS misijose naudojo specializuotus taktini\xc5\xb3 naikintuv\xc5\xb3 variantus, tokius kaip F-105G Thunderchief ir F-4G Phantom II. \xc5\xa0iuos l\xc4\x97ktuvus vadino angl. Wild Weasels 'laukin\xc4\x97s \xc5\xbeebenk\xc5\xa1tys'. Juos neretai naudojo kaip masal\xc4\x85 prie\xc5\xa1o gynybai atskleisti._NEWLINE_Tarybin\xc4\x97s oro paj\xc4\x97gos paprastai POGS misijose naudodavo naikintuvus MiG-25BM ir bombone\xc5\xa1ius (ginkluotus raketomis) Tupolev Tu-22M, geb\xc4\x97jusius i\xc5\xa1 toli naikinti taikinius._NEWLINE_\xc5\xa0iuo metu pagrindinis JAV oro paj\xc4\x97g\xc5\xb3 POGS l\xc4\x97ktuvas yra daugiafunkcis naikintuvas F-16 Fighting Falcon, pritaikomas \xc4\xafvairioms ant\xc5\xbeemin\xc4\x97ms misijoms. JAV oro ir j\xc5\xabr\xc5\xb3 paj\xc4\x97gos paskutiniais de\xc5\xa1imtme\xc4\x8diais remiasi daugiausia daugiafunkciais, o ne specializuotais orlaiviais, tod\xc4\x97l POGS specializuoti orlaiviai laikomi pasenusiais. \xc5\xa0iuo metu bet kuris JAV ginkluot\xc4\x97je esantis orlaivis, gebantis naudoti oras-\xc5\xbeem\xc4\x97 ginklus, prireikus gali b\xc5\xabti apginkluotas POGS ginklais ir juos efektyviai naudoti._NEWLINE_Kiti POGS misijose naudojami l\xc4\x97ktuvai yra laivyno daugiafunkcis naikintuvas F/A-18 Super Hornet, vidutinis atakos naikintuvas F-15E Strike Eagle, j\xc5\xabr\xc5\xb3 p\xc4\x97stinink\xc5\xb3 atakos naikintuvas AV-8B Harrier ir \xc5\xa1turmuotuvas (angl. close air support aicraft) A-10 Thunderbolt II._NEWLINE_5-tos kartos naikintuvas F-22 Raptor gali b\xc5\xabti ginkluotas \xc5\xbeem\xc4\x97s atakos ginklais, ta\xc4\x8diau yra labiau pritaikytas u\xc5\xbekariauti prana\xc5\xa1umui ore (skirtingai, nuo universalesni\xc5\xb3 F-16 ir F/A-18. O naujasis naikintuvas F-35 Lightning II skirtas \xc5\xbeem\xc4\x97s atakoms.\n_START_SECTION_\nEuropa\n_START_PARAGRAPH_\nEuropini\xc5\xb3 NATO valstybi\xc5\xb3 oro paj\xc4\x97gose POGS misijoms skirti Tornado GR4s (Royal Air Force), Tornado ECR (angl. Electronic Combat and Reconnaissance 'radioeletronin\xc4\x97s kovos ir \xc5\xbevalgybos') (Luftwaffe ir Aeronautica Militare). RAF Tornado naudoja ALARM raketas, o ital\xc5\xb3 ir vokie\xc4\x8di\xc5\xb3 Tornado ECR \xe2\x80\x93 AGM-88 HARM raketas. Naikintuvai Tornado ECR buvo kurti kaip specializuoti POGS l\xc4\x97ktuvai, kas yra unikalu Europos aviacijoje._NEWLINE_Visi \xc5\xa1iuolaikiniai POGS l\xc4\x97ktuvai pritaikyti naudoti radiolektroninius trukdytuvus."